2 Veigauna
Chapter 2
Sa nakita o Solomoni me tara na vale-ni-soro ki na yaca i Jiova kei na dua na vale me nona ga.
2 Sa digitaki ira e vitusagavulu na udolu na tamata me ra lomaocaocataka na veika oqo, me walusagavulu na udolu na dau ta vatu ena veiulunivanua kei ira me tolu na drau onosagavulu me ra veiliutaki vakaiwasewase.
3 Sa talatala vei Irami na tui Taia ka vaka: Me vaka ni drau a cakacaka vata kei Tevita na tamaqu, ka vakauta mai vua na sitari mo cakacaka vaka kina vei au.
4 Mo kila, au sa tara tiko oqo e dua na valenisoro kina yacai Jiova na Kalou ka me vakacabori vua. Me vakamai e matana nai soro boi vinaka ka kamikamica, me tiko talega kina na madrai vakaraitaki, nai soro kama ena mataka kei na yakavi, ena veiSiga ni Vakacecegu kei na Vula Vou kei na veisolevu lavaki vei Jiova na noda Kalou. Oqo nai lesilesi vei Isireli me sega ni mudu.
5 Na valenisoro au sa na tara oqo ena dua na ka e cecere - ni sa cecere o Koya na noda Kalou mai na kalou kecega.
6 O cei sa rawata me tara vei Koya e dua na valenisoro, o lomalagi kei na lomalagi kei na lomalagi e sega ni tawani koya rawa mada ga? O cei oi au, me'u tara vua e dua na valenisoro - ni'u sa tamata ga ni vakacaboisoro vua!
7 O koya oqo mo ni tala mai e dua sa matai ena cakacaka ni koula kei na siliva kei na kaukamea, ena varasa, ena kaukamea, ena varasa, ena ka lokaloka, ena ka damudamu buto kei na ka karakarawa, o ira sa dau ceuceu ka liga matau vei ira sa tiko e Juta kei Jerusalemi, o ira sa vakarautaki oti mai vei Tevita na tamaqu.
8 Me vakau talega mai vei au na sitari, na damanu kei na kau talei mai Lepanoni. Ni'u sa kila, ni sa tu vei ira na nomuni tamata na kila vinaka ni kena ta na kau ni Lepanoni io, era na tiko vata na noqu tamata kei na nomu tamata,
9 ena kena vakarautaki vakalevu na kau me noqu, me ka talega ni valenisoro sa vakarau tara tiko, ni na levu ka rairai vinaka.
10 Io, au na solia vei ira na nomu tamata, o ira sa dau vakarautaka na kau e: ruasagavulu na udolu na taga falawa ruasagavulu na udolu na taga sila ruasagavulu na udolu na saqa waini ruasagavulu na udolu na saqa waiwai.
11 O Irami na tui Taia sa sauma mai ena i vola nei Solomoni ka vaka:Baleta ni sa lomani ira na nona tamata o Jiova, sa vakaturi ira cake kina mo tui vei ira.
12 Sa tukuna talega o Irami, me vakalouvinakataki o Jiova na nodra Kalou na Isireli, o koya sa bulia na lomalagi kei vuravura, ni sa solia vei Tevita na Tui e dua na luvena yalomatua ka sa vakasinaiti ena yaloqaseqase kei na kila deivaki, o koya ena tara e dua na valenisoro vei Jiova kei na vale vakatui me nona!
13 Oqo, au sa vakatala yani e dua na kena dau ka sa tu vua na kila kecega, o Urami na noqu daunituvatuva matau
14 (O koya na luve ni dua na yalewa mai Tani ka sa tamana mai Taia). Sa kena dau ni koula, siliva, varasa, kaukamea, vatu kei na kau talega na dau ni roka lokaloka, karakarawa, na lineni matai lalai, kei na damudamu kata buto – sa dau ceuceu talega ka dauvakayacora na veika kecega, sa tataunaka vata kei ira na matai ni noqu turaga o Tevita na tamamuni –
15 O koya oqo, na falawa, na sila, na waiwai kei na waini e sa tukuna tiko o noqu turaga me vakauta vei ira na nona tamata.
16 Keimami na taya na kau mai Lepanoni, me vaka na kena levu o ni vinakata. Keimami na kauta mai vei kemuni ena vatavata mai wai ki Jopa – mo ni na qai kauta vaka ki Jerusalemi.
17 Sa wiliki ira kece na tamata o Solomoni ena vanua oisireli ni oti na nodra a wiliki mai vei Tevita na tamana, ka era sa lewe dua na drau limasagavulu ka tolu na udolu ka mani ono na drau na tamata.
18 Sa vitusagavulu na udolu me dau colata nai colacola, walusagavulu na udolu me dau ni vatu ni veiulunivanua, tolu na udolu ono na drau na veiliutaki ena veiwasewase lelevu kei na veiwasewase lalai.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn